**Μήνυμα**

**Περιφερειακού Διευθυντή Εκπαίδευσης Κεντρικής Μακεδονίας για τη νέα Σχολική Χρονιά**

Με την έναρξη της νέας σχολικής χρονιάς θα ήθελα να εκφράσω, σε ολόκληρη την εκπαιδευτική κοινότητα της Περιφέρειας Κεντρικής Μακεδονίας, τις θερμότερες ευχές μου για μια δημιουργική, παραγωγική και αισιόδοξη πορεία.

Κάθε Σεπτέμβρης φέρνει μαζί του την υπόσχεση μιας νέας αρχής, γεμάτης ευκαιρίες για μάθηση, συνεργασίες και πρόοδο. Είναι ένα νέο ξεκίνημα, γεμάτο προσδοκίες, στόχους και ευκαιρίες για γνώση και προσωπική ανάπτυξη.

Η εκπαίδευση είναι μια αέναη διαδρομή που ενδυναμώνει το πνεύμα, καλλιεργεί αξίες και ανοίγει δρόμους για ένα καλύτερο μέλλον.

Η Περιφέρειά μας είναι έτοιμη κι αυτόν τον χρόνο να υποδεχθεί τους 220.000 μαθητές μας και τους 23.000 εκπαιδευτικούς μας στις 2.300 σχολικές μονάδες, με υπευθυνότητα, οργάνωση και όραμα. Η συνεργασία όλων των μελών της εκπαιδευτικής μας κοινότητας —εκπαιδευτικών, μαθητών, γονέων και διοίκησης— είναι το θεμέλιο για ένα σχολείο ανοιχτό, συμμετοχικό, αποτελεσματικό και δημοκρατικό.

Αγαπητοί εκπαιδευτικοί,

Το έργο σας είναι ανεκτίμητο. Με συνέπεια, αφοσίωση και παιδαγωγική ευαισθησία, διαμορφώνετε τις προσωπικότητες των μαθητών μας και αυριανών πολιτών. Η συμβολή σας είναι καθοριστική. Είστε οι καθοδηγητές, οι εμψυχωτές και οι συνοδοιπόροι των παιδιών σε αυτήν την όμορφη και απαιτητική πορεία. Σας ευχαριστώ θερμά για την καθημερινή προσφορά σας και σας εύχομαι δύναμη και έμπνευση και αυτή τη σχολική χρονιά.

Αγαπητοί μαθητές και μαθήτριές μας,

Η εκπαίδευση είναι το πιο πολύτιμο εφόδιο για τη ζωή σας. Αξιοποιήστε τις ευκαιρίες που σας δίνονται, προσπαθήστε με επιμονή και πίστη στον εαυτό σας και μη φοβάστε να ονειρεύεστε.

Να θυμάστε ότι το σχολείο είναι ένας τόπος όπου καλλιεργούνται όχι μόνο οι γνώσεις αλλά και τα όνειρά σας. Είναι ο χώρος όπου μαθαίνετε να σκέφτεστε, να δημιουργείτε, να συνεργάζεστε και να σέβεστε τους συνανθρώπους σας. Εσείς είστε το κέντρο όλων των προσπαθειών μας και η κινητήριος δύναμη που μας ωθεί να δίνουμε τον καλύτερό μας εαυτό.

Αγαπητά μέλη της διοίκησης,

Η συμβολή σας στη στήριξη της εκπαιδευτικής κοινότητας είναι καθοριστική. Η οργανωτική και διοικητική υποστήριξη που παρέχετε εξασφαλίζει την ομαλή πορεία του εκπαιδευτικού μας συστήματος.

Αγαπητοί γονείς,

Η στήριξη και η συνεργασία σας με το σχολείο αποτελούν πολύτιμο θεμέλιο για την πρόοδο και την ευημερία των παιδιών σας, των παιδιών μας.

Η Περιφερειακή Διεύθυνση Εκπαίδευσης Κεντρικής Μακεδονίας στέκεται αρωγός σε κάθε προσπάθεια που προάγει τη γνώση, την καινοτομία και την ανάπτυξη υγιών προσωπικοτήτων. Στόχος μας είναι ένα σχολείο που καλλιεργεί αξίες, σέβεται τη διαφορετικότητα και ενισχύει τη δημιουργική σκέψη και για αυτό θα αγωνιστούμε όλοι μαζί.

Είμαι πραγματικά υπερήφανος που προΐσταμαι μιας εκπαιδευτικής κοινότητας με τέτοιο ανθρώπινο δυναμικό, με διάθεση προσφοράς, υπηρεσιακή αφοσίωση, επαγγελματισμό, συνέπεια, ζήλο, κουλτούρα συνεργασίας και αλληλοϋποστήριξης.

Εύχομαι η νέα σχολική χρονιά να είναι γεμάτη υγεία, χαρά, αλληλεγγύη και αμοιβαία εμπιστοσύνη. Όλοι μαζί, εκπαιδευτικοί, μαθητές, γονείς μπορούμε να δημιουργήσουμε ένα σχολείο ανοιχτό, αποτελεσματικό, ευχάριστο, χρηστικό, συμπεριληπτικό και δημιουργικό, ικανό να εμπνεύσει και να προετοιμάσει τους αυριανούς πολίτες. Όλοι μαζί θα καταφέρουμε να κάνουμε την εκπαίδευσή μας και την παιδεία μας ακόμη καλύτερη. Το αξίζουμε.

Καλή και δημιουργική σχολική χρονιά σε όλες και όλους.